b'\n_START_ARTICLE_\nIrma Kukkasj\xc3\xa4rvi\n_START_PARAGRAPH_\nIrma Anneli Kukkasj\xc3\xa4rvi (o.s. Hilska, 8. helmikuuta 1941 Helsinki \xe2\x80\x93 8. lokakuuta 2011 Helsinki) oli yksi arvostetuimmista suomalaisista tekstiilitaiteilijoista._NEWLINE_Kukkasj\xc3\xa4rvi valmistui Taideteollisessa oppilaitoksesta vuonna 1968. H\xc3\xa4n oli siell\xc3\xa4 my\xc3\xb6hemmin tuntiopettajana ja tekstiilitaiteen professorina (1995\xe2\x80\x931997). Taideteollisuusliitto Ornamo valitsi h\xc3\xa4net Vuoden tekstiilitaiteilijaksi 1984. _NEWLINE_Kukkasj\xc3\xa4rven suunnittelemia ovat muun muassa Kajaanin seurakunnan Linnantauksen seurakuntakeskuksen kirkon alttariteos (1998), Lahden kaupunginteatterin (1983) tekstiilit, Sein\xc3\xa4joen kaupunginteatteriin (1987) sein\xc3\xa4ryijy sek\xc3\xa4 teos Tiimalasi (1991) Taipalsaaren siunauskappelissa. H\xc3\xa4n suunnitteli my\xc3\xb6s arkkipiispan kullanv\xc3\xa4risen matkakaavun ja arkkipiispankaavun (1991)._NEWLINE_1980-luvun alussa Kukkasj\xc3\xa4rvi suunnitteli Turun Maarian kirkon kirkkotekstiilit, jotka siirrettiin vuonna 2006 muiden yksik\xc3\xb6iden k\xc3\xa4ytt\xc3\xb6\xc3\xb6n. Kukkasj\xc3\xa4rvi kutsuttiin suunnittelemaan monien Suomen kansallisten arvorakennusten, kuten M\xc3\xa4ntyniemen ja Eduskuntatalon k\xc3\xa4ytt\xc3\xb6- ja taidetekstiilej\xc3\xa4. Eduskuntatalon lis\xc3\xa4rakennuksen l\xc3\xa4hetyst\xc3\xb6jen vastaanottotilassa sijaitsee Kukkasj\xc3\xa4rven kolmiosainen Ryijyreliefi (1982). Oulun musiikkikeskuksessa on esill\xc3\xa4 Kukkasj\xc3\xa4rven Simpukka-ryijy. Kukkasj\xc3\xa4rven t\xc3\xb6it\xc3\xa4 on n\xc3\xa4ytteill\xc3\xa4 my\xc3\xb6s museoissa, muun muassa Oulun taidemuseossa._NEWLINE_Kukkasj\xc3\xa4rven puoliso oli elokuvatuottaja Kullervo Kukkasj\xc3\xa4rvi (k. 1983).'